Komisijos reglamentas (EB) Nr. 1801/2003
2003 m. spalio 14 d.
dėl laikinųjų leidimų naudoti pašaruose tam tikrus mikroorganizmus naujai paskirčiai
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. priimtą Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos direktyva 2003/7/EB [2], ir ypač jos 3 straipsnį ir 9e straipsnio 1 dalį,
kadangi:
(1) Direktyva 70/524/EEB draudžia naudoti priedus, nebent Bendrija būtų suteikusi tokį leidimą,
(2) Direktyvos 70/524/EEB C priedo II dalyje minimiems priedams, kuriuose yra mikroorganizmų, naudoti gali būti suteiktas laikinasis leidimas, jei laikomasi šioje direktyvoje nustatytų reikalavimų ir jei, atsižvelgiant į turimus rezultatus, pagrįstai manoma, kad naudojant priedus gyvūnams skirtuose pašaruose, gaunamas vienas iš šios direktyvos 2 straipsnio a punkte minimų poveikių. Toks laikinasis leidimas išduodamas ne ilgesniam kaip ketverių metų laikotarpiui;
(3) Komisijos reglamentu Nr. 1411/1999/EB [3] jau buvo leista naudoti šį priedą paršeliams, o Komisijos reglamentu (EB) Nr. 1636/1999 [4] - veršeliams ir viščiukams penėti;
(4) buvo pateikta naujų duomenų, kurie pagrindžia prašymą pratęsti leidimą naudoti priedus kalakutams penėti;
(5) prašymo leisti naudoti šio reglamento priede išvardytus mikroorganizmus įvertinimas parodė, kad laikomasi Direktyvos 70/524/EEB 9e straipsnio 1 dalyje nurodytų reikalavimų;
(6) dėl šios priežasties ketverių metų laikotarpiui turėtų būti išduotas laikinasis leidimas naudoti priede nurodytą Enterococcus faecium, ir šis priedas turėtų būti įtrauktas į IV skyriaus leistinų priedų sąrašą;
(7) Gyvūnų mitybos mokslinis komitetas pateikė palankią nuomonę dėl saugaus minėto Enterococcus faecium, skirto kalakutų pašarams, naudojimo šio reglamento priede nurodytomis sąlygomis;
(8) prašymo įvertinimas parodė, kad būtina laikytis tam tikrų procedūrų, kad darbuotojai būtų apsaugoti nuo priede išvardytų priedų poveikio. Tačiau tokią apsaugą užtikrina 1989 m. birželio 12 d. priimtos Tarybos direktyvos 89/391/EEB dėl priemonių darbuotojų saugai ir sveikatai gerinti [5] taikymas;
(9) šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą "Mikroorganizmų" grupei priklausantį priedą leidžiama naudoti kaip pašarų priedą šio reglamento priede nurodytomis sąlygomis.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 14 d.